A Törvényszék (nyolcadik tanács) 2013. szeptember 9‑i végzése – Banco Bilbao Vizcaya Argentaria kontra Bizottság

(T‑429/11. sz. ügy)

„Megsemmisítés iránti kereset — Állami támogatások — Külföldi vállalkozásban való részesedésszerzés esetén az üzleti és cégértékre alkalmazott adózási amortizációt lehetővé tevő támogatási program — A támogatási programot a közös piaccal összeegyeztethetetlennek nyilvánító, ám a támogatások visszatéríttetését el nem rendelő határozat — Végrehajtási intézkedéseket tartalmazó jogi aktus — A személyében való érintettség hiánya — A »támogatási program tényleges kedvezményezettje« jogállás hiánya — A visszatérítési kötelezettség hiánya — Elfogadhatatlanság”

1. Bírósági eljárás — A Törvényszék azon kötelezettsége, hogy megnyissa a szóbeli szakaszt, mielőtt valamely elfogadhatatlansági kifogásról határozna — Hiány (A Törvényszék eljárási szabályzata, 114. cikk, 1. és 3. §) (vö. 20. pont)

2. Megsemmisítés iránti kereset — Természetes vagy jogi személyek — Őket közvetlenül és személyükben érintő jogi aktusok — Ágazati támogatási programot tiltó bizottsági határozat — Személyében való érintettség — Szempontok — A „közigazgatási eljárásban részt vevő fél” minőség — Egyértelműen behatárolt tárgyaló szerep hiánya — Elfogadhatatlanság (EUMSZ 263. cikk, negyedik bekezdés) (vö. 24., 26., 27. pont)

3. Megsemmisítés iránti kereset — Természetes vagy jogi személyek — Őket közvetlenül és személyükben érintő jogi aktusok — Ágazati támogatási programot tiltó bizottsági határozat — Olyan vállalkozás keresete, amely a határozat elfogadásának időpontjában nem volt e program tényleges kedvezményezettje — Elfogadhatatlanság — Olyan vállalkozás keresete, amely e program alapján egyedi támogatásban részesült, ám visszatérítési kötelezettsége nem keletkezett — Elfogadhatatlanság (EUMSZ 263. cikk, negyedik bekezdés) (vö. 24., 29–37., 40–46. pont)

4. Megsemmisítés iránti kereset — Természetes vagy jogi személyek — A személyében való érintettség és az eljáráshoz fűződő érdek megkülönböztetése (EUMSZ 263. cikk, negyedik bekezdés) (vö. 43. pont)

5. Megsemmisítés iránti kereset — Természetes vagy jogi személyek — Az EUMSZ 263. cikk negyedik bekezdése értelmében vett rendeleti jellegű jogi aktus fogalma — Valamennyi általános hatályú aktus, a jogalkotási aktusok kivételével — Ágazati támogatási programot tiltó bizottsági határozat — A Szerződés említett rendelkezésének értelmében vett végrehajtási intézkedéseket tartalmazó jogi aktus — Kizártság (EUMSZ 263. cikk, negyedik bekezdés és EUMSZ 288. cikk, negyedik bekezdés) (vö. 50–52., 54. pont)

6. Európai uniós jog — Elvek — Védelemhez való jog — A hatékony bírói jogvédelemhez való jog — Állami támogatásokkal kapcsolatos határozat ellen benyújtott és a Törvényszék által elfogadhatatlannak nyilvánított megsemmisítés iránti kereset — Előzetes döntéshozatalra utalás indítványozásának lehetősége a nemzeti bíróság előtt (EUMSZ 263. cikk és EUMSZ 267. cikk) (vö. 53. pont)

Tárgy

A külföldi vállalkozásban való részesedésszerzés esetén Spanyolország által az üzleti és cégértékre alkalmazott adózási amortizációról szóló C 45/07 (ex NN 51/07, ex CP 9/07), 2011. január 12‑i 2011/282/EU bizottsági határozat (HL L 135., 1. o.) részleges megsemmisítése iránti kérelem.

Rendelkező rész

1) A Törvényszék a keresetet elutasítja.